送吳判官
作者：强至
朝代：宋

paragraphs: 雨乾青活淮上山，君領善課趨帝關。
春風滿路馬足健，翩然征轡不可攀。
吁君登科越一紀，中又困躓罹苦艱。
蒼虬垂髯猛虎卧，青衫四十鬢欲斑。
我疑君胸典籍府，千軸萬卷羅其間。
聖經賢史及怪說，叩之不已如循環。
有時啟口論時病，往往憤發涕欲潸。
位卑道屈志未就，姑以大筆誅雄奸。
就令君居太史局，猶足上下馬與班。
剛然古膽貫白日，不爲權貴柔正顔。
退之常患天地惠，偏向君子懷獨慳。
高冠大笏盡知己，行矣得意東南還。